钦定古今图书集成/理学汇编/学行典/第248卷 > 杜环
## 钦定古今图书集成/理学汇编/学行典/第248卷 > 杜环

按《江宁府志》：“杜环，字叔循。好学，重然诺，周人之急。常
主事允恭，其父执也，死于九江。家破，母张氏，老无所
依，投知交，谢不纳，来金陵。环惊迓，率妻子拜留。家贫
黾勉敬事如母。母性褊急，少不惬辄诟怒，环戒家人
顺之勿慢，如是者十年。母有幼子，伯章失所在，念之
成疾。环以事至嘉兴，遇伯章，具以语。逾半载始来。值”
环初度，母子相持大哭。家人忌之，环曰：“此人至情何
伤！”伯章贫乏，又度母老不能行，竟托故舍去。母疾增
剧，环事之弥谨。又三年卒。将死，举手向环曰：“吾累杜
君，吾累杜君，愿杜君生子孙，贤如杜君。”言讫而绝。环
为治葬，且时祀焉。环后为晋府录事、太常寺丞。